Švejna, Ivan, poslanec NR SR (2014-12-10):
Takže ďakujem. Vážený pán predsedajúci, vážená kolegyňa, vážení kolegovia, dovoľte, aby som povedal niečo o zákone, ktorý predkladám. No tento zákon je podľa môjho názoru veľmi dôležitý vzhľadom na to, že od 1. januára sa už budú vyplácať dôchodky z II. piliera. A viete veľmi dobre, že ja som bol veľmi kritický k tomu, akým spôsobom sa vyplácajú alebo budú vyplácať dôchodky z II. piliera. Dokonca bol som tak kritický, že nakoniec som aj oslovil kolegov, aby sme sa obrátili na Ústavný súd, pretože považujeme spolu s kolegami mnohé tie ustanovenia za protiústavné. Samozrejme, Ústavný súd nemá lehoty a uvidíme, ako sa rozhodne, ale pravdou je to, že od 1. januára jednoducho už musí nabehnúť ten mechanizmus vyplácania dôchodkov. A ja sa teda pokúšam aj čiastočnými zmenami zmeniť tento mechanizmus. A jedna z týchto čiastočných zmien je to, čo vlastne navrhujem. Tento problém, ktorý bol, mimochodom známy a je známy už roky, a dokonca nie ja o tom hovorím, ale aj... (Reakcia z pléna.) Evžen, počkaj, teraz chcem niečo spomenúť, je to veľmi dôležité, že o tomto probléme hovoria aj nezávislí analytici (vrátane inštitútu INEKO a INESS). No je to veľmi dôležité, pretože aj vy ste teda, nemyslím vás osobne, hlasovali za ten spôsob výplaty dôchodkov a tiež máte vo svojom klube pána bývalého ministra práce. A práveže ak nepochopí to, čo hovorím ja, tak bol by som rád, keby to vysvetlili práveže tí nezávislí analytici, v čom je problém. A teraz, ešte raz, ja tu nepodpichujem, proste sa snažím povedať, že nevymyslel som ten problém teraz. On existuje. A dokonca o tom vie aj ministerstvo práce, aj Národná banka Slovenska a, samozrejme, my všetci tí, ktorí sa tomu venujeme. V čom spočíva ten problém? Teraz už môžeš ísť. (So smiechom povedané.) Spočíva v tom, hovorím, je čiastkový, že existuje tzv. fond solidarity alebo rezervný fond solidarity, ktorý je vo výške 4,75 %, ktorý bol umelo vytvorený, len aby sa kedysi pred desiatimi rokmi mohlo hovoriť, že príspevky na starobné poistenie sú fifti-fifti, resp. polovicu platím na svoj účet, polovicu štátu. To znamená, že on bol opačne vytvorený tak, aby sa vyrovnalo 9 % na II. pilier, tak sa povedalo, že 9 % štátu plus 4,75, to znamená, aby to opticky vyzeralo, že je to fifti-fifti. Ale v skutočnosti celý ten fond ide na výplatu starobných dôchodkov a nikdy ani na nič iného nešiel. To znamená, ten skutočný pomer bol 9 ku 4,75, čo je 13,75 %. Okrem toho by som zdôraznil, ešte sú niektoré prebytkové fondy, z ktorých idú peniaze tiež na starobné dôchodkové poistenie. To znamená, že, pre informáciu pre ľudí, v skutočnosti platia plus-mínus cca 25 %. No a ten problém, čo je. Ono to vyzeralo pekne vtedy, ale problém teraz je v tom, že keď sa začínajú vyplácať dôchodky z II. piliera, to znamená, že automaticky tí ľudia si presmerovali časť tých povinných príspevkov do II. piliera. To už teraz je jedno, či je to 9 %, sa to znížilo na 4 % a tak ďalej. Ale, samozrejme, oni majú nárok na dvojzložkový dôchodok. To znamená dôchodok aj z I. piliera, aj od štátu, aj z II. piliera. No len teraz sa stane to, že tým, že sa tým ľuďom nezapočíta tých 4,75 %, tak jednoducho budú mať nižší nárok na dôchodok z II. piliera, zdôrazňujem, tí ľudia, čo sú v dvojpilierovom systéme. A toto považujem za nesprávne, dokonca aj diskriminačné. Samozrejme, ešte z pohľadu toho, ako to vyzerá. Ale sa asi budeme neskoršie o tom baviť, že keď sa začnú vyplácať dôchodky z II. piliera, tak ľudia budú veľmi sklamaní. A dokonca aj ministerstvo práce odhadovalo, že možno budúci rok len 10 % plus-mínus bude mať viacej z dvojpilierového systému ako len z jednopilierového. To znamená a priori, že 90 % ľudí bude mať buď rovnako, alebo menej. Tak týmto opatrením, to znamená, že by sa priznala „farba“ a tento fond solidarity sa previedol oficiálne do stavebného sporenia, by vlastne všetkým ľuďom, ktorí sú v dvojpilierovom systéme, by sa zvýšil dôchodok. Takže vlastne toto je účelom alebo návrhom tohto zákona. Samozrejme, ja nepopieram, že by sa to mohlo doladiť proste na vyjednávanie, ale je jeho prvé čítanie a ide o to, aby sme jednoducho priznali to, čo všetci vieme. Takže ja si myslím, že teda žiadam o podporu aj opozíciu, teda hlavne tých, ktorí, tak by som povedal, až zbrklo hlasovali so stranou SMER v prípade výplaty dôchodkov z II. piliera, aby toto akceptovali, ako zdôrazňujem. Ak má s tým niekto problém, akože ja to predkladám, tak nech sa spýta na tento problém renomovaných inštitúcií, ktoré tiež možno nejakým iným spôsobom to zdôvodnia, ale podstata bude taká, ako som hovoril. To znamená, že záverom je, že týmto spôsobom, ako to bolo schválené, bude neadekvátne krátený dôchodok z I. piliera, po slovensky povedané, budú mať nižšie dôchodky ľudia, než na aké by mali mať nárok. Ďakujem.